ג'וליה הארט

ג'וליה הארט (נולדה בשם טליה לייבוב ב-11 באפריל 1971) היא אשת עסקים, מעצבת אופנה, סופרת וכוכבת ריאליטי יהודייה-אמריקאית. הארט ידועה בזכות עזיבתה את הקהילה החרדית במונסי, ניו יורק, והפיכתה לדמות בולטת בעולם האופנה, בין היתר כמנכ"לית לשעבר של סוכנות הדוגמנות "Elite World Group" וכמנהלת אמנותית של מותג ההלבשה התחתונה "לה פרלה". סיפור חייה מתועד בסדרת הדוקו-ריאליטי של נטפליקס "חיי: מהלכה למעשה" (My Unorthodox Life)

 ביוגרפיה 
הארט נולדה בשם טליה לייבוב וגדלה בקהילה חרדית סגורה במונסי, ניו יורק. בגיל 19 נישאה בשידוך ליוסף, ולבני הזוג נולדו ארבעה ילדים: בת-שבע, שלמה, מרים ואהרון. הארט תיארה את חייה בקהילה כ"כלא" וטענה כי חשה כלואה ואומללה, ואף שקלה אובדנות. במשך שנים חסכה כסף בסתר על ידי מכירת פוליסות ביטוח.
 עזיבת הקהילה החרדית 
בגיל 42, בשנת 2012 לערך, החליטה לעזוב את הקהילה החרדית, יחד עם בתה מרים. היא עברה להתגורר בניו יורק והחלה בדרך חדשה בעולם החילוני. עזיבתה הייתה דרמטית ונתפסה בעיניה כעניין של חיים ומוות.
 קריירה 
זמן קצר לאחר עזיבתה, השיקה הארט מותג נעלי יוקרה, אף שלא למדה עיצוב באופן פורמלי. עיצוביה משכו את תשומת ליבם של בכירים במותג ההלבשה התחתונה האיטלקי "לה פרלה", שהיה בבעלותו של סילביו סקאליה באותה תקופה. בשנת 2016 מונתה למנהלת האמנותית של "לה פרלה", ובמסגרת תפקידה עיצבה בין היתר את שמלת החוטיני המפורסמת של קנדל ג'נר לאירוע המט גאלה בשנת 2017.

בשנת 2019, מונתה הארט על ידי סקאליה למנכ"לית ובעלת מניות ב-"Elite World Group", קבוצת כישרונות וסוכנות הדוגמנות "Elite Model Management".היא הקימה גם מותג אופנה בהתאמה אישית בשם "e1972".
 מעורבות בישראל 
עם פרוץ טבח שבעה באוקטובר, ביקרה הארט בישראל יחד עם שניים מילדיה במטרה לחשוף את המתרחש וניהלה מבצע גיוס כספים עבור המדינה. היא אף עלתה על הבמה בכיכר החטופים, נפגשה עם משפחות חטופים וביקרה בקיבוצים. בתה, מרים הארט, ביקרה בישראל במסגרת פרויקט "תגלית" בשנת 2022. היא סיפרה כי הביקור עזר לה להתחבר לזהותה היהודית וכי היא חשה חיבור עמוק לעם ולמדינה. מרים גם התייחסה לנטייתה המינית כביסקסואלית בסדרה ודיברה בפתיחות על קבלתה העצמית והתמיכה שקיבלה מאמה.

 מאבקים משפטיים 
לאחר גירושיה מיוסף, נישאה הארט ליזם האיטלקי סילביו סקאליה בשנת 2019 בתחילת 2022 הודיעו השניים על פרידה, וזמן קצר לאחר מכן פיטר סקאליה את הארט מתפקידה כמנכ"לית "Elite World Group". סקאליה תבע את הארט בטענה כי משכה 850 אלף דולר באופן לא חוקי מחשבון הסוכנות, וכי השתמשה בכספי החברה להוצאות מחיה פרטיות יוקרתיות (כגון מטוסים פרטיים, רכבי בנטלי, נהג פרטי, ניתוחים קוסמטיים וחשבונות ענק בלואי ויטון).

הארט מצידה הגישה בקשה לצו הרחקה מסקאליה, בטענה כי התנהג כלפי ילדיה בצורה פוגענית, התעלל בה רגשית ומילולית ואיים על חייה. נטען כי סקאליה איים "להרוג אותה לעיני הציבור" ו"להרוס את המוניטין שלה". בתה מרים אף חתמה על תצהיר התומך בטענות אמה.

ה"דיילי מייל" דיווח כי סקאליה ביטל את התביעה נגד הארט, ככל הנראה לאחר שהגיעו להסדר. עם זאת, נציגיה של הארט הודיעו כי היא מתכננת לתבוע אותו על פיטורים לא חוקיים ולשון הרע.במקביל, הארט השיקה את ספרה החדש "Brazen" (חוצפנית), המספר את סיפור עזיבתה את הקהילה החרדית ודרכה להצלחה.בסוף 2024 - תחילת 2025, דווח כי הארט זכתה בשליטה על חברת "Freedom Holding" (העסק המשותף שניהלה עם סקאליה), בדירה בשווי 65 מיליון דולר וכמעט 10 מיליון דולר במזומן כחלק מהליכי הגירושין. בנוסף, תביעת ההונאה שהגישה נגדו, בה היא טוענת כי הוטעתה לחשוב שקיבלה מחצית מהחברה תמורת תפקידה כמנכ"לית, חזרה לבית המשפט. הארט תובעת 250 מיליון דולר מסקאליה, שותפו העסקי פאולו ברביירי ורואה החשבון ג'פרי פיינמן ופירמתו.

 "חיי: מהלכה למעשה" 
בשנת 2021 עלתה לשירות הסטרימינג נטפליקס סדרת הדוקו-ריאליטי "חיי: מהלכה למעשה" (My Unorthodox Life), העוקבת אחר הארט וחיי משפחתה שמונה שנים לאחר עזיבתה את הקהילה. הסדרה מתמקדת במתח שבין חייהם הקודמים של בני המשפחה לבין חייהם הנוכחיים בעולם המודרני, ונוגעת בנושאים כמו שמירת כשרות, לבוש ומיניות. הסדרה זכתה לפופולריות רבה, אך גם לביקורות על אופן הצגת הקהילה החרדית. הארט הגיבה לביקורות וטענה כי הסדרה אינה מציגה תמונה חד-ממדית של היהדות, וכי היא גאה ביהדותה.

 ביקורת ודיון ציבורי 
הסדרה "חיי: מהלכה למעשה" עוררה דיון ציבורי נרחב, ובמיוחד ביקורות מצד גורמים בקהילה החרדית ואף מחוצה לה, שטענו כי היא מציגה את העולם החרדי באור שלילי וקיצוני. נטען כי הסדרה אינה משקפת את המגוון הרחב של אורחות חיים ביהדות החרדית, וכי היא מתמקדת בנרטיב אישי של הארט באופן שמכליל את כלל הקהילה.

הארט הגיבה לביקורות אלה וטענה כי מטרת הסדרה היא לעורר השראה בנשים ולאפשר להן לדעת שהן חשובות בפני עצמן, לא רק כרעיות ואמהות. היא הדגישה כי היא גאה להיות יהודייה וכי אין לה דבר נגד היהדות עצמה, אלא נגד היבטים פונדמנטליסטיים מסוימים. הארט גם התייחסה ליחסיה עם ילדיה בסדרה, וטענה כי אינה לוחצת עליהם לנטוש את אורח חייהם הדתי, למעט בנה אהרון, שאותו עודדה להיפתח לעולם החיצון.

הערות שוליים

קטגוריה:אמריקאים ילידי מדינת ניו יורק
קטגוריה:אמריקאים ממוצא רוסי-יהודי
קטגוריה:מעצבי אופנה יהודים
קטגוריה:מעצבי אופנה אמריקאים
קטגוריה:מעצבות אופנה אמריקאיות
קטגוריה:אמריקאיות שנולדו ב-1971
קטגוריה:אמריקאים שנולדו ב-1971